(ສພຊ) ໃນລະຫວ່າງວັນທີ 19–20 ທັນວາ 2021 ກໍາມາທິການການຕ່າງປະເທດ, ສະ ພາແຫ່ງຊາດ ຮ່ວມກັບ ກະຊວງການຕ່າງປະເທດ ໄດ້ຈັດກອງປະຊຸມສໍາມະນາເຜີຍແຜ່ ກ່ຽວກັບ ສົນທິສັນຍາສາກົນດ້ານສິດທິມະນຸດທີ່ ສປປລາວ ເປັນພາຄີ ແລະ ບັນດາຂໍ້ສະເໜີແນະພາຍໃຕ້ກົນໄກທົບທວນປະຈໍາໄລຍະດ້ານສິດທິມະນຸດ ຮອບວຽນທີ 3 ທີ່ ສປປລາວ ສະໜັບສະໜູນໃຫ້ແກບັນດາທ່ານສະມາຊິກສະພາແຫ່ງຊາດ ແລະ ບັນດາກໍາມາທິການທີ່ກ່ຽວຂ້ອງ ພາຍໃນສະພາແຫ່ງຊາດ ຢູ່ທີ່ເມືອງ ວັງວຽງ, ແຂວງວຽງຈັນ ໂດຍການເປັນປະທານຮ່ວມຂອງທ່ານ ສັນຍາ ປຣະເສີດ ປະທານກຳມາທິການການຕ່າງປະເທດ ແລະ ທ່ານ ທອງຜ່ານ ສະຫວັນເພັດ, ຮອງລັດຖະມົນຕີກະຊວງການຕ່າງປະເທດ, ຮອງປະທານຄະນະກຳມະການແຫ່ງຊາດ ວ່າດ້ວຍສິດທິດມະນຸດ ຂອງ ສປປລາວ, ມີບັນດາທ່ານປະທານກຳມະທິການຍຸຕິທຳ, ປະທານກຳມາທິການບັນດາເຜົ່າ,ປະທານສະພາປະຊາຊົນແຂວງວຽງຈັນ, ບັນດາທ່ານຮອງປະທານ ກຳມາທິການ, ສະມາຊິກສະພາແຫ່ງຊາດ, ສະມາຊິກສະພາປະຊາຊົນແຂວງວຽງຈັນ, ຮອງຫົວຫນ້າສະຖານບັນນິຕິກຳສະພາແຫ່ງຊາດ, ຫົວໜ້າ-ຮອງຫົວໜ້າກົມ ແລະ ພະນັກງານວິຊາການ ຈາກສະພາແຫ່ງຊາດ ແລະ ກະຊວງ ການຕ່າງປະເທດ ເຂົ້າຮ່ວມ.
ທັງນີ້,ເພື່ອເປັນການໂຄສະນາ ເຜີຍ ແຜ່, ສ້າງຄວາມຮັບຮູ້ ແລະ ຄວາມເຂົ້າໃຈກ່ຽວກັບການຄວາມຮູ້ພື້ນຖານດ້ານສິດທິມະນຸດ, ກົນໄກສິດທິມະນຸດຂອງ ສປປລາວ, ການເຂົ້າຮ່ວມຂະບວນການທົບທວນປະຈຳໄລຍະດ້ານສິດທິມະນຸດຮອບວຽນທີ 3, ການເຄື່ອນໄຫວວຽກງານສິດທິມະນຸດ ຂອງ ສປປລາວ ໃນເວທີພາກພື້ນ ແລະ ສາກົນ ລວມທັງການປະຕິບັດພັນທະຕ່າງໆພາຍໃຕ້ສົນທິສັນຍາສາກົນ ທີ່ ສປປລາວ ເຂົ້າເປັນພາຄີ ໃຫ້ແກ່ບັນດາຜູ້ເຂົ້າຮ່ວມ, ໃນນາມຜູ້ເປັນຕົວແທນຂອງປະຊາຊົນ, ຜູ້ສ້າງ ແລະ ຮັບຮອງເອົານະໂຍບາຍ, ບັນດາກົດໝາຍ ແລະ ນິຕິກຳ ໃຫ້ສາມາດກໍາໄດ້ ເພື່ອເປັນບ່ອນອີງ ແລະ ໄດ້ຮັບການຄໍານຶງເຖິງການປະຕິບັດໜ້າທີ່ວຽກງານຂອງຕົນ.
ໂອກາດດັ່ງກ່າວ, ທ່ານປະທານກອງປະຊຸມ ໄດ້ຍົກໃຫ້ເຫັນເຖິງຄວາມສໍາຄັນກ່ຽວກັບການເຄື່ອນໄຫວ ແລະ ການຮ່ວມມືດ້ານສິດທິມະນຸດຂອງ ສປປ ລາວ ໃນລະດັບພາກພື້ນ ແລະ ສາກົນ ໂດຍສະເພາະການເຂົ້າຮ່ວມສົນທິສັນຍາສາກົນດ້ານສິດທິມະນຸດ; ການເຂົ້າຮ່ວມການທົບທວນປະຈໍາໄລຍະດ້ານສິດທິມະນຸດ (UPR) ແລະ ການພົບປະສົນທະນາດ້ານສິດທິມະນຸດກັບຕ່າງປະເທດ ເຊິ່ງເປັນການຊີ້ແຈງອະທິ ບາຍໃຫ້ວົງຄະນາຍາດສາກົນ ມີຄວາມຮັບຮູ້ ແລະ ເຂົ້າໃຈກ່ຽວກັບນະໂຍບາຍ ແລະ ແນວທາງທີ່ຖືກຕ້ອງເປັນທໍາຂອງພັກ ແລະ ລັດຖະບານ ໃນການສົ່ງເສີມ ແລະ ປົກປ້ອງສິດທິມະນຸດຂອງປະຊາຊົນລາວບັນດາເຜົ່າ, ເປັນການຢັ້ງຢືນເຖິງຄວາມເອົາໃຈໃສ່ຂອງລັດຖະບານໃນການຈັດຕັ້ງປະຕິບັດພັນທະ ແລະ ຄຳໝັ້ນສັນຍາດ້ານສິດທິມະນຸດຂອງ ສປປລາວ ທັງເປັນການເສີມຂະຫຍາຍແນວທາງນະໂຍບາຍການຕ່າງປະເທດ ເປັນຕົ້ນແມ່ນນະໂຍບາຍການເຊື່ອມໂຍງເຂົ້າກັບພາກພື້ນ ແລະ ສາກົນ. ນອກຈາກນັ້ນ, ຍັງໄດ້ຍົກໃຫ້ເຫັນ ພາລະບົດບາດ ແລະ ໜ້າທີ່ຂອງສະພາແຫ່ງຊາດ ໃນການຮັບຮອງກົດໝາຍ, ການໃຫ້ສັດຕະຍາບັນແກ່ສົນທິສັນຍາ ລວມທັງການຕິດຕາມກວດກາການຈັດຕັ້ງປະຕິບັດພັນທະສາກົນທີ່ເກີດຈາກຂໍ້ຕົກລົງ, ສົນທິສັນຍາ ແລະ ສັນຍາສາກົນທີ່ ສປປລາວ ໄດ້ເຊັນກັບຕ່າງປະເທດ.